Hrefnuveiðimenn eru byrjaðir að undirbúa veiðar í sumar . Gunnar Bergmann Jónsson , framkvæmdastjóri Félags hrefnuveiðimanna , segir að ekki sé búið að gefa út kvóta en fram hafi komið opinberlega hjá sjávarútvegsráðherra að ekki verði staðið í vegi fyrir hrefnuveiðum fyrir innanlandsmarkað og þeir reiði sig á , að við það verði staðið . Segir Gunnar , að hrefnuveiðimenn hafi á grundvelli þessa keypt nýja sprengiskutla frá Noregi og lagt í talsverðan kostnað til að undirbúa veiðarnar í sumar . Gunnar segir , að gert sé ráð fyrir að hrefnuveiðibáturinn Njörður KÓ , sem gerður út frá Kópavogi , muni fara til veiða um miðjan maí og verði við veiðar fram í júlí . Bátarnir Dröfn RE og Halldór Sigurðsson ÍS komi síðan til veiða um mitt sumar . Samið hefur verið við Kjötvinnsluna Esju um að sjá um vinnslu , pökkun og markaðssetningu á kjötinu og segir Gunnar , að veiðimenn geri sér vonir um að salan aukist við þá breytingu . Á síðasta ári voru veiddar 45 hrefnur , þar af 39 vegna vísindaverkefnis Hafrannsóknastofnunar og 6 í atvinnuskyni . Ekki er gert ráð fyrir vísindaveiðum í ár og hrefnuveiðimenn reikna því með atvinnukvóta . Aðspurður hvort nóg sé af hrefnu við landið sagði Gunnar að það væri að minnsta kosti niðurstaða Hafrannsóknastofnunar . Hins vegar sé ljóst , að einhverjar breytingar hafi orðið í hafinu á undanförnum árum , ætið virðist vera dreifðara og hrefnan sé því meira á faraldsfæti en áður .